**Stævnerapport for 1. afdeling af Fleuret Cup afholdt den 21. november 2021 hos Frederiksberg Slots Fægteklub**

1. afdeling af denne sæsons Fleuret Cup blev afholdt i Hermes Hallen i Frederiksbergs Slots Fægteklubs lokaler. Der var 18 fægtere til start – nogle for første gang, andre havde tidligere deltaget i Fleuret Cuppen.

Fleuret Cuppen, som er et uformelt og hyggeligt børne- og ungdomsstævne er et samarbejde mellem FKT, RUF, FSF, KØF og DFF.

Stævnet er et tilbud til fleuretfægtere, som ingen eller kun begrænset stævneerfaring har og åbent for alle danske klubber.

I Fleuret Cuppen fægtes der puljerunder og ingen udslagning. Alle fægterne får på den måde rigtig mange kampe, og det giver god stævnetræning for både fægtere og dommere!

Formålet med cuppen er at give urutinerede fægterne en god stævneoplevelse og forhåbentlig også give dem mod og lyst til på et tidspunkt at prøve kræfter med ranglistestævnerne. Der var en dejlig stemning under stævnet og mange forældre gav afviklerne af stævnet positiv feed back.

Alle børnene blev kaldt op til uddeling af præmier, og vi klappede ad dem hver og en for deres indsats og placering.

 **Vinderne af dagens tre kategorier blev hos miniorerne Umamah (KØF), Magnus (FSF) hos puslingene, og i dreng/pige kategorien blev det Thomas (FSF).**

Stort tillykke til dagens vindere og stor tak til dagens dommere. Også tak til forældre og familie for deres opbakning til fægterne og stævnet.

***2. afdeling af Fleuret Cuppen afholdes lørdag, den 5. februar Kl. 10:00 – ca. kl. 14:00 i Københavns Fægteklub, Vigerslev Alles Skoles Gymnastiksale, Vigerslev Alle 108, 2500 Valby.***